Predkladacia správa

V dňoch 21. – 22. 6. 2007 sa v Bruseli uskutoční zasadnutie Európskej rady. Program rokovania hláv štátov a vlád je zameraný na  tri témy:
1) proces reformy zmlúv,
2) oblasť spravodlivosti a vnútra,
3) hospodárske a sociálne otázky.

Hlavnou témou Európskej rady bude inštitucionálna reforma únie. Hlavy štátov a vlád by mali rozhodnúť o krokoch potrebných pre uskutočnenie reformy primárneho práva EÚ pred voľbami do Európskeho parlamentu v roku 2009. Vývoj smeruje k zvolaniu krátkej medzivládnej konferencie na jeseň tohto roku. Očakáva sa, že Európska rada určí jej mandát.

Hlavy štátov a vlád ďalej prediskutujú problematiku spravodlivosti a vnútra. Pôjde predovšetkým o otázky migračnej politiky, činnosť agentúry FRONTEX, rozšírenie schengenského priestoru, boj proti terorizmu a policajnú a justičnú spoluprácu v trestných veciach.

Rokovania o ekonomických a sociálnych otázkach budú venované dobudovaniu vnútorného trhu, zriadeniu Európskeho technologického inštitútu, koordinácii systémov sociálnej bezpečnosti, problematike HIV/AIDS a otázkam ochrany klímy. Závery majú byť doplnené o nasledovné časti: vonkajšie ekonomické vzťahy, rozšírenie eurozóny a poštové služby.

Diskusia k vonkajším vzťahom by mala byť zameraná na posilnenie Európskej susedskej politiky a Stratégiu pre Strednú Áziu. Ďalšie témy budú zaradené podľa aktuálnej medzinárodnej situácie.

Rokovaniu summitu bude predchádzať tradičné úvodné vystúpenie predsedu Európskeho  parlamentu Hansa-Gerta Pötteringa. 

Pred summitom sa v dňoch 17. – 19. 6. 2007 uskutoční zasadnutie Rady pre všeobecné záležitosti a vonkajšie vzťahy, na ktorom bude finalizovaný program a návrhy jednotlivých dokumentov. K témam Európskej rady sa pred summitom 21. 6. 2007 stretnú predsedovia vlád krajín V4 a Beneluxu.
 
Zloženie delegácie bolo upravené v spolupráci s Úradom vlády SR. 

Preprava členov delegácie bude zabezpečená leteckým špeciálom SR a pravidelnými leteckými linkami.